钦定古今图书集成/明伦汇编/官常典/第558卷 > 柳霞
## 钦定古今图书集成/明伦汇编/官常典/第558卷 > 柳霞

按《周书》本传，霞字子昇，河东解人也。曾祖卓，晋汝南
太守，始自本郡徙居襄阳。祖叔珍，宋员外散骑常侍、
义阳内史。父季远，梁临川王谘议参军、宜都太守。霞
幼而爽迈，神彩嶷然，髫岁便有成人之量，笃好文学，
动合规矩。其世父庆远特器异之，谓霞曰：“吾昔逮事
伯父太尉公，尝语吾云：‘我昨梦汝登一楼，楼甚峻丽，
吾以坐席与汝，汝后名宦必达，恨吾不及见耳。吾向
聊复昼寝，又梦将昔时座席还以赐汝。汝之官位当
复及吾，特宜勉励，以应嘉祥也’。”梁西昌侯深藻镇雍
州，霞时年十二，以民礼修谒，风仪端肃，进止详雅。深
藻美之，试遣左右践霞衣裾，欲观其举措。霞徐步稍
前，曾不顾眄。庐陵王续为雍州刺史，辟霞为主簿。起
家平西邵陵王纶府法曹参军，仍转外兵，除尚书工
部郎。谢举时为仆射，引霞与语，甚嘉之，顾谓人曰：“江
汉英灵，见于此矣。”岳阳王萧察𨫀雍州，选为治中，寻
迁别驾。及察于襄阳承制，授霞吏部郎、员外散骑常
侍。俄迁车骑大将军、仪同三司、大都督，赐爵闻喜县
公。寻进位持节、侍中、骠骑大将军、开府仪同三司。及
萧察践帝位于江陵，以襄阳归于我，霞乃辞察曰：“陛
下中兴鼎运，龙飞旧楚，臣昔因幸会，早奉名节，理当
以身许国，期之终始。自晋氏南迁，臣宗族盖寡，从祖
太尉、世父仪同、从父司空，并以位望隆重，遂家于金
陵。唯留先臣，独守坟柏，常诫臣等，使不违此志。今襄
阳既入北朝，臣若陪随銮跸，进则无益尘露，退则有
亏先旨。伏愿曲垂照鉴，亮臣此心。”察重违其志，遂许
之。因留乡里，以经籍自娱。太祖、世宗频有征命，霞固
辞以疾。及察殂，霞举哀，行旧君之服。保定中，又征之，
霞始入朝。授使持节、骠骑大将军、开府仪同三司、霍
州诸军事、霍州刺史。霞导民务先以德，再三不用命
者，乃微加贬异，示之耻而已。其下感而化之，不复为
过。咸曰：“我君仁惠如此，其可欺乎！”天和中卒，时年七
十二。宣政初赠。安二州刺史。霞有志行，初为州主
簿，其父卒于扬州，霞自襄阳奔赴，六日而至，哀感行
路，毁瘁殆不可识。后奉丧溯江西归，中流风起，舟中
之人，相顾失色。霞抱棺号恸，愬天求哀，俄顷之间，风
浪止息。其母尝乳间发疽，医云：“此病无可救之理，唯
得人吮脓，或望微止其痛。”霞应声即吮，旬日遂瘳。咸
以为孝感所致。性又温𥙿，略无喜愠之容。弘奖名教，
未尝论人之短。尤好施与，家无馀财。临终遗诫薄葬，
其子等并奉行之。有十子，靖庄最知名。